Jopet Show

**Jopet-Show** on Yle TV2:n esittämä, Jope Ruonansuun tähdittämä ja Filmiteollisuus Finen tuottama viihdesarja.

Ensimmäisen tuotantokauden jaksot esitettiin tammi-maaliskuussa 2005. Toinen tuotantokausi alkoi Yle TV2:lla 6. syyskuuta 2006 ja kolmas 19. syyskuuta 2007. Neljännen kauden jaksot alkoivat 12. marraskuuta 2008, jolloin Jope Ruonansuun, Mika Räinän ja Jukka Toivosen muodostamaan näyttelijätiimiin liittyi Miia Nuutila. Viides tuotantokausi alkoi 9. marraskuuta 2009 ja kuudes tuotantokausi alkoi TV2:lla 24. lokakuuta 2011.

Vuoden 2005 Venla-gaalassa *Jopet-Show 1. tuotantokausi* sai kolmannen sijan sarjassa Vuoden parhaimmat komediasarjat. Vuoden 2007 Kultainen TV -gaalassa *Jopet-Show 3. tuotantokausi* pääsi kolmen parhaan komediasarjan joukkoon. *Jopet-Show 5. tuotantokausi* oli ehdolla vuoden 2009 parhaaksi komediasarjaksi Kultainen TV -gaalassa. Jope Ruonansuu sai parhaan esiintyjän Venla-palkinnon 5. tuotantokaudesta.

Jouluaattona 2006 esitettiin erikoisjakso *Jopet-Show – Haikeaa joulua*, joka sisälsi parhaita hetkiä ensimmäisestä ja toisesta tuotantokaudesta sekä tulevia sketsejä kolmannesta tuotantokaudesta. Jouluna 2008 esitettiin toinen erikoisjakso *Jopet-Show – Lahjakasta joulua*. Joulupäivänä 2009 esitettiin uusi erikoisjakso *Jopet-Show - Pakollinen joulu*. Sarjan neljästä ensimmäisestä tuotantokaudesta on tehty DVD-julkaisut ja myös kokoelmat. Viides tuotantokausi julkaistiin DVD:llä joulukuussa 2010 ja kuudes tuotantokausi maaliskuussa 2012.

Ensimmäiset kaksi tuotantokautta kuvattiin pääosin studiossa blue/green-screeniä vasten. 3.–6. tuotantokausilla kuvattiin myös lokaatioissa eli oikeilla kuvauspaikoilla.

## Sketsit
Ohjelma sisältää lukuisia pääasiassa Jope Ruonansuun hahmojen ympärille rakennettuja sketsejä.

### Sketsien esittely

#### Alfred Hikkakoski
Jope parodioi *[[Alfred Hitchcock]]ia* viidennellä ja kuudennella tuotantokaudella.

#### Antti käski sanomaan
Jope esittää rakennusmiestä, joka tulee herättämään nukkuvan pariskunnan aamulla olemattomien syiden takia, kuten että "tänään sunnuntaina ei tulla töihin". Hän alottaa puheensa aina: ”Antti käski sanomaan".

#### Apteekkari Jori Samarin
Jope esittää apteekkaria, joka hokee sanontaa ”jengillä juilii ja juilii”. Apteekkari kertoo usein reseptissä olevan lääkkeen nimen ja sen mahdolliset sivuvaikutukset.

#### Arska
Arska on epäonninen mies, joka käy usein pyytämässä naapuriltaan Japelta apua. Kun Jape ei voi tarjota apua, Arska kuittaa pettymyksen ja avuntarpeen vähätellen, että ”En minä olisi lainannukkaan” ja ”Arkahan se on joka...” ja ”Palataanpa astiaan”.

#### Aulis Gerlander
Jope parodioi loton virallisena valvojana toiminutta Aulis Gerlanderia ensimmäisellä ja kuudennella tuotantokaudella.

#### Autokorjaaja Heka
Jope esittää autokorjaaja Hekaa, joka pyytää jatkuvasti pomoltaan lisää rahaa tai lomaa ja käyttää usein vertauksia ”Aatteleppa ite” ja ”Panepa omalle kohallesi”.

#### Baarimikko Louis Armstrong
Jope esittää baarimikkoa, joka juo aina chilijuomaa ja sanoo usein ”Suomi voitti män”.

#### Benny Hill -parodia
Sketsissä parodioidaan *[[The Benny Hill Show]]:ta*.

4:llä tuotantokaudella Jope on golfaamassa ja Toivonen on hänen mailapoikansa. Toivonen tuo väärän mailan ja Jope tunkee väärän mailan esim. Toivosen hihaan ja lähettää tämän hakemaan oikean golfmailan. Kun Jope lyö palloa, se lentää naisen (Nuutila) ja miehen (Räinä) luo. Pallo esim. osuu naista päähän, minkä jälkeen mies ja nainen lähtevät jahtaamaan Jopea ja Toivosta. Jope ajaa pakoon golfautolla, Toivonen juoksee hänen perässään ja heidän takanaan tulevat mies ja nainen raivostuneina.

5:llä tuotantokaudella Ruonansuu ja Toivonen ovat taivaan enkeleitä, jotka istuvat sillalla. Yleensä heidän allaan puiston penkillä istuva henkilö saa osuman enkeleiden ampumasta Amorin nuolesta. 5:n tuotantokauden viimeisessä jaksossa tosin Ruonansuu ampuu nuolen vahingossa omaan rintaansa ja *rakastuu* Toivoseen. Toivonen kuitenkin putoaa alas sillalta ja Ruonansuu alkaa itkemään.

#### Columbo
Jopen esittämä tv-etsivä Columbo soittaa aina puhelun soramontulta käyttäen vertausta "kuulikko". Lopetettuaan puhelun hän soittaa takaisin ja sanoo: ”Ai niin yksi juttu vielä”.

#### Costa
Costa on naurava henkilö, jolla on musta pehkotukka. Toisella tuotantokaudella hän on yksi Söde-Chatin juontajista ja Pizza-Pekun apulainen. Kolmannella kaudella Costa on torimyyjänä yrittäen myydä mm. Kimi Räikköselle kuuluneet ajohanskat. Neljännellä tuotantokaudella Costa toimii baarimikkona sekoittaen drinkkejä, joissa esiintyy sana costa mm. Costa del Sol. Viidennellä tuotantokaudella Costa on buddhalaisessa temppelissä meditoimassa nousten välillä ”uudelle tasolle” kuten Nirvanaan. Välillä hän esittelee eri meditointiasentoja. Kuudennella tuotantokaudella Costa toimii Louisin baarin työntekijänä välillä ärsyttäen Louisia, jolloin Louis uhkaa juottaa Costalle chilijuomaansa.

#### Dille Dong
Parodia television interaktiivisista visailuohjelmista. Sketsissä liioitellaan visailuohjelmiin liitettyä yli-innokkuutta ja tekoreippautta. Ohjelmaa juontavat Julle ja Jalle, joita tuottaja käy välillä haukkumassa.

#### Elikkä paljon
Jope esittää miestä, joka istuu puiston penkille miehen (Räinän) viereen kysyen tältä jotakin ja sanoo jokaiseen vastaukseen ”Elikkä paljon” ja lähtee.

#### Elokuvaohjaaja
Jope esittää elokuvaohjaajaa.

#### Elvis
Jope esittää Elvistä joka aina sanoo avustajalleen ”pakko kertoa yks juttu", vaikka avustaja sanoo, että heillä on kiire.

#### Eläintarhanjohtaja Rauli Häkkinen
Jope esittää eläintarhanjohtajaa, joka toimittajan haastatellessa häntä välillä matkii eläimiä.

#### Eversti
Jope esittää everstiä, jonka kanssa avustaja käy läpi päivän aikataulun. Everstin kurinalaista olemusta rikkovat hänen yllättävät pelonaiheensa, esim. hammaslääkäri tai rokotus, jotka tulevat ilmi yhtäkkisinä "EI"-huutoina.

#### Ilta Munan O’Brainin kanssa
Munan O’Brain on parodia talk show-juontaja Conan O'Brienista. Munanin vieraina on ollut Tarja Halonen, Juha Mieto, Martti Ahtisaari, Aarne Tanninen, M. A. Numminen ja Jope Ruonansuun oma hahmo tutkija Tenho Lepakko. Ruonansuu matkii jokaista vierasta ja Räinä esittää O’Brainia. Jokainen hahmo puhuu vähän mitä sattuu, esimerkiksi Juha Mieto hävisi kultamitalinsa ”reiluhusti pohjaalaasesti”, Martti Ahtisaarta taas ärsytti, kun hän ei ollut saanut lohdutuspalkintoa tekemistään töistä. Aarne Tanninen taas puhuu hienosta kellostaan, jonka hän osti ”Ameriikan Yhdysvaltojem Nvwe Yuorlkin Mhanhattanin Kaupasta”.

#### Gommi ja Pommi
Jope ja Toivonen esittävät Gommia ja Pommia eli M.A. Nummista ja Pedro Hietasta. Pedro (Toivonen) sanoo M.A.:lle (Jope) jotakin, johon Jope vastaa aina ”ei Pedro” ja selittää asian toisin, minkä jälkeen Toivonen alkaa nauramaan.

#### Hammaslääkäri
Jope esittää hammaslääkäriä kuudennella tuotantokaudella muutamassa jaksossa.

#### Hyacint ja Richard Bucket
Jope ja Toivonen esittävät Hyacint ja Richard Bucket'ia.

#### Jeltsin
Jeltsin on soramontun ja ydinvoimalan vieressä asusteleva hieman hurahtanut venäläinen, joka puhuu paljon, mutta jonka puheesta ei saa selvää. Välillä hän sujauttelee aina puheen väliin joitakin suomen kielen sanoja.

#### Jormula 1
Jope esittää formulakuljettajaa joka lehdistötilaisuudessa aina puhuu muuta kuin itse kilpailusta.

#### Juha Mieto
Jope esittää Juha Mietoa, joka aloittaa usein lauseensa ”Sanotahan näin, että...”.

#### Justiinsa-mies
Jope esittää rakennusfirman johtajaa, joka sanoo aina sanan ”justiinsa” ja selittää kysyjälle (Räinä) parannuksia rakennuspiirustukseen joko piirtämällä sormellaan hiirimattoon, hattuun tai käteensä.

#### Kari Lumiporo
Jope parodioi televisiotoimittaja Kari Lumikeroa.

#### Kengänkiillottaja
Jope esittää liikemiestä, jonka kenkiä Toivosen esittämä mies kiillottaa. Liikemies kertoo omasta mielestään hauskan vitsin, joka ei kengänkiillottajaa naurata. Liikemies nauraa vitsille äänekkäästi. Lopulta kengänkiillottaja taputtaa liikemiestä olalle tai selkään, jolloin mies lopettaa nauramisen ja lähtee pois paikalta.
#### Keksijä
Pessimistinen, mutta innokas keksijä esittelee uusia keksintöjään. Hän ei itse tiedä aina toimivatko hänen keksintönsä, mutta kehottaa muita kokeilemaan.
Alussa keksijä pyytelee aina ”anteeksi että oon olemassa” ja ”sori että oon syntynyt”.

#### Kurahaaran veljekset
Kurahaaran veljekset Jomppe, Simppa ja Lönkka ovat roskakuskeja, jotka sortavat yhtä veljistään teettämällä tällä kaiken työn, samalla kun he itse juttelevat. Veljekset lisäävät jokaisen lauseensa perään: ”...vai mitä/mikä se oli?”. Neljännellä tuotantokaudella heidät nähdään Costan baarissa vakioasiakkaina ja viidennellä kaudella rakennustyömaalla.

#### Käytettyjen autojen myyjä
Harri on asiakas, joka käy usein eräässä autoliikkeessä valittamassa autonsa vioista. Yleensä myyjä Seppo Kalevi (Ruonansuu) huutaa korjaajaa Esa Päälykäistä (Räinä) paikalle, jonka kanssa he keksivät mitä typerimmän ratkaisun asiakkaan ongelmaan, toteamalla aina "Distanssia", ”Tää on väliaikainen ratkaisu” ja ”Väliaikaista kaikki on vain” Yleensä Seppo Kalevi autoliikkeen omistaja ei anna korjaaja Päälykäisen kommenteille juurikaan painoarvoa, vaan vääristelee tämän sanoja niin, että saa vian käännettyä asiakkaan syyksi. "Harrin" lähdettyä Seppo Kalevi alkaa leikkimään toimistopöydällään olevilla leikkiautoilla.

4-tuotantokaudella Seppo Kalevi ja Päälykäinen ovat maalla myymässä autoja kunnes paikalle tulee erittäin upean näköinen nainen (Nuutila). Nainen ihastuu Päälykäiseen, mutta Seppo Kalevi yrittää saada naisen tavalla tai toisella itselleen.

5-kaudella Seppo Kalevi ja Päälykäinen pääsevät Kimi Räikkösen tallille töihin ulkomaille.

#### Lainat Lampinen
Lampinen on pankin lainamies, joka tekee muuta samalla kun asiakas puhuu puhelimessa, esimerkiksi syö lihapiirakkaa, istuu vessassa pytyllä, hössöttää vauvalleen tai leikkii koiran kanssa.

#### Lapinmies
Lapinmies eli oikealta nimeltään **Mauri Äkäslompolo**. Kolmannella tuotantokaudella lapinmies ajaa skootterilla tuttunsa luokse syömään ja selittää hänelle ihmeellisiä tarinoita. Lopulta hän poistuu, koska ”pitää olla tunnin päästä Antwerpenissä.” Viidennellä tuotantokaudella lapinmies ajaa rekkaa, ottaa liftareita kyytiinsä ja kertoo heille mahdottomia tarinoita. Hän esimerkiksi väittää monia julkisuuden henkilöitä ja fiktiivisiä hahmoja, kuten Tarzania ja James Bondia, serkukseen.

#### Lentokapteeni Emil Saikkonen
Saikkonen kuuluttaa lentokoneen matkustajille erilaisia asioita, joille hän loppujen lopuksi rupeaa nauramaan. Vieressä oleva lentoperämies Sebastian Suikkonen ei koskaan naura, vaan kyyristelee ja tuijottaa Saikkosta. Muutaman kerran Suikkosen pokkakin on pettänyt ja hän on nauranut. Heidän koneensa on tehnyt pakkolaskun kolmeen kertaan. Kerran Färsaarille, kerran Siperiaan.

#### Maksastapuhuja
Maksastapuhuja yllättyy vessassa käydessään, kun hänen maksansa puhuu hänelle. Maksa käskee juomaan alkoholia, yleensä kossua. Krapulaisena aamuna maksa on tyytyväinen ja kertoo olevansa Maksastapuhujan kaveri. Kerran maksa lähetti keuhkoilta terveisiä ja vaati tupakkaa.

#### MC Huarapiäskyt
Savolainen moottoripyöräjengi MC Huarapiäskyt ajavat moottoripyörällä tapaamaan tuttua pikku poikaa, jota he toruvat tämän huonosta käytöksestä ja käskevät menemään kotiin. Lopuksi he syövät keskenään muikkuja ja torilta tuotua kalakukkoa.

#### Miehet hississä
Sketsissä kaksi miestä (Räinä ja Toivonen) (sketseissä ei koskaan mainita miesten nimiä) seisoo hississä. Jompikumpi hakee huomiota oudoilla äänillä tai muuten oudolla käytöksellä ja lopettaa, kunnes toinen paheksuvasti kääntyy kohti. Taustalla soi yleensä uhkaava musiikki. 1. tuotantokaudella he päästelivät ääniä tai tekivät outoja asioita, mutta 2. tuotantokaudella he tekivät toisilleen käytännön piloja.

#### Miehet saunassa
Kaksi miestä (Ruonansuu ja Räinä) ovat saunassa. Toinen miehistä usein selittää oman elämänsä ongelmia ja kysyy apua toiselta mieheltä, johon tämä vastaa usein *En minä tiiä.*. Välillä toinen miehistä heittää löylyä ja molemmat alkavat karjumaan ja taputtamaan toisiaan selkään. Sketsissä parodioidaan sitä, että miehet esittävät usein olevansa äijämäisiä ja ronskeja, vaikka heidänkin elämäänsä mahtuu epävarmuutta ja ihmissuhdepulmia.

#### Miun syy
Mies (Toivonen) valittaa omia tai yleisiä ongelmia kaverilleen (Räinä), joka toteaa itkevällä äänensävyllä sen olevan ”miun syy”.

Viidennen kauden joulujaksossa (Räinä) on kuulustelulla poliisilaitoksella muiden hahmojen kanssa, joka sanoo ”ei miun syy” ja hänet pidätetään.

#### Mummo
Mummo (Ruonansuu) on hississä ja päivittelee kovaan ääneen asioita, kuten sähkölaskuja tai sitä, onko jättänyt kissansa mikroaaltouuniin. Mummo hokee usein lausetta *”Voi halvatun pakana!”*.

Neljännen kauden joulujaksossa mummo voivottelee joulukiireitään keinutuolissa istuen ja laulaa harmonikan säestämänä naapurille joulun toivotuksen.

#### Ohukainen ja Paksukainen
Jope ja Toivonen parodioivat Ohukaista ja Paksukaista.

#### Onko rapakaljaa?
Jope, Räinä ja Toivonen esittävät rankan työpäivän jälkeen kotiin palaavaa miestä, joka kysyy vaimoltaan (Milla) ”onko rapakaljaa”. Vaimo vastaa myöntävästi, minkä jälkeen mies sanoo ”mennään”.

#### Pappa
Jopen esittämä sotaveteraani, joka kertoo, mitä ei ollut talvisodan aikana ja toteaa sen jälkeen: ”Nyt on!”.

#### Percule Hoirot
Jope parodioi kuudennella kaudella Hercule Poirotia, jonka apulainen Häslinki (Hastings) tekee yleensä jotakin väärää, jonka Hoirot paljastaa. Jope imitoi näyttelijä Esko Hukkasen persoonallista puhetapaa.

#### Perhe on parahin
Perhe on parahin on parodia *Perhe on pahin* -komediasarjasta.
Sketsin juoni perustuu appiukon (Ruonansuu) ja vegaanivävyn (Räinä) välisiin riitoihin. Vävy on ympäristönsuojelija, jota appiukko piikittelee tästä. Esimerkiksi, kun vävy halusi, että jokainen perheessä luopuisi jostain muovisesta, käski appiukko hakea kaljaa muovipulloissa.

#### Pikku-Pirkko
Pikku-Pirkko on 7 päivää -lehteä lukeva pikku tyttö, joka lukee ääneen mitä Ruonansuu on milloinkin lehden mukaan on tehnyt. 1. tuotantokaudella hän luki muiden julkkisten toilailuja ja 2. tuotantokaudella Ruonansuun toilailuja.

Mansikkapaikka-ohjelmassa Jope Ruonansuu kertoi, miten sketsi tehtiin. Alun perin pieni tyttö luki tekstin ja Ruonansuun piti opetella puhumaan, kuten tyttö nauhalla.

#### Pizza-Peku
Pizza-Peku on italialainen pizzeriayrittäjä, joka ei tee kunnolla työtään ja esim. syö asiakkaiden pizzat. Yhdessä jaksossa Pizza-Peku tunnustaa asiakkaalle toimivansa laittomasti.

Viidennellä tuotantokaudella Pizza-Peku pitää kojua, jonne asiakas (Toivonen) tulee. Sketsissä asiakas ei jostain syystä huolikaan Pizza-Pekun ruokaa.

#### Pokeriklubi
Jope esittää ruotsalaista pokerimestaria, joka opettaa Räinää ja Toivosta pelaamaan pokeria. Hän aina huijaamalla voittaa heidät ja vie heidän rahansa.

#### Psykiatri Pera Teutti
Psykiatri Pera Teutti kuuntelee yleensä hetken perusihmisten ongelmia ja hokee sanaa Joo. Lopulta hän kehottaa sitten potilasta oksentamaan ämpäriin. Yleensä terapeutin luona käy Keijo, Pattijoen kunnanhallituksen puheenjohtaja.

#### Puhuva pää
Puhuva pää ilmestyy ruutuun aika-ajoin sketsien välissä ja puhuu mukamas ihmisten lähettämiä tekstejä ääneen. Kerran puhuva pää laulaa Maamme-laulua. Sketsi on parodia interaktiivisten chattien puhuvasta päästä.

#### Pullo viiniä
Jope käy ostamassa pullon viiniä jonkun kanssa nautittavaksi mm porsaan ja naudan, kirjaimellisesti.

#### Radio Kuutonen
Sketsissä studion juontajat mikseri (Räinä) ja juontaja (Jope) oikovat ohjelmiaan radiolle toisen kuuluttajan pyynnöstä. Mikseri aloittaa yleensä puheensa mäkättämällä, kuin vuohi ja sanomalla "oio!".

#### Rane ja Rane
Homoseksuaaliset poliisit Rane (Räinä) ja Rane (Jope) ovat läheinen työpari. Toisella tuotantokaudella he vahtivat vankia nimeltä Molo. Poliisit puhuvat työvuorossa yleensä omista asioistaan (joita he kutsuvat valtion asioiksi), johon Molo välillä sekaantuu ja saa heidät suuttumaan. Yleensä Rane ja Rane menevät tämän jälkeen paukuttamaan Molon sellin ovea pampuillaan.

Kolmannella tuotantokaudella Molo on päässyt vapaaksi ja pitää donitsikioskia, jonne Ranet saapuvat. Tällöinkin Molo yleensä kommentoi Ranen ja Ranen keskusteluja, mikä saa heidät suuttumaan. Neljännellä kaudella Molo on karannut vankilasta ja Ranet yrittävät ottaa hänet kiinni.
Viidennellä tuotantokaudella poliisit lähtevät raketilla Marsiin ja saavat Molon kiinni Marsissa. Kuudennella tuotantokaudella Ranet ovat saaneet potkut, mutta saivat esimieheltään Miss Stressiltä läksiäislahjaksi hetronaattorin, joka muuttaa heidät heteroiksi. Käytettyään sitä heidän äänensä muuttuu ja he päättävät ryöstää pankin.

#### [[Remu Aaltonen]]
Sketsissä Remu (Ruonansuu) soittaa rumpuja ja paikalle tulevat Cisse Häkkinen (Räinä) ja Albert Järvinen (Toivonen), useimmiten kysymään neuvoa johonkin ongelmaan. Remu vastaa mutisten jotakin epäselvää ja kehottaa sen jälkeen näitä esimerkiksi vaihtamaan vaipat. Joskus Remu ei edes huomaa Cissen ja Albertin tulleen paikalle, vaan jatkaa vain soittoaan kunnes he lähtevät pois.

#### Repe Rapasuu
Repe on Jopen esittämä liukuportaissa asuva pultsari, joka kertoo elämästään.

#### Sijaiskärsijäpalvelu Matti Kalevi Ihalainen
Jope esittää miestä, joka tulee toisen miehen tilalle kärsimään tämän lähtiessä töihin. Kolmannen kauden päätösjaksossa hänet laitetaan erottamaan koko firman työntekijät.

#### Simo Sipulisen ruokaympyräohjelma
Jope esittää Simo Sipulista, joka kertoo ruokareseptejä epäselvästi.

#### Sir David Attentaat
Parodia luontodokumenttien selostajasta David Attenboroughista, joka etsii suomalaista kirjailijaa.

#### Sivupersoonamies Risto Jarva
Liikemies Risto Jarvalla (kauden 2 jaksossa 6 ”Risto Perälä”) on niin sanottu sivupersoonaongelma. Kun hän yrittää sanoa jotakin viatonta, hänen ”sisäinen äänensä” kääntää asian hieman arveluttavammaksi. Esimerkiksi: ”Ottaisin kahvia (kaljaa)". Sivupersoonamies on Jopen suosituin hahmo. Toisella tuotantokaudella Ristolla on vielä työpaikka, mutta toisen kauden viimeisessä jaksossa hän saa potkut pomoltaan (Räinä). Kolmannella kaudella Risto nähdään erilaisissa tilanteissa. Neljännellä kaudella Risto toimii ensin asuntokauppiaana ja sitten kerää rahaa erilaisiin tilaisuuksiin.

Sivupersoonamies ei esiinny viidennellä tuotantokaudella muulloin kuin joulujaksossa. Kuudennella tuotantokaudella Risto toimii huutokauppameklarina.

#### Söde-Chat
Söde-Chat on parodia television chat-ohjelmista, jossa on ajoittain ärsyttävä homoseksuaali juontaja, joka hokee ”aivan sama” -lausetta. Toisena hahmona on Costa, Pizza-Pekun apuri, joka nauraa viesteille ja kolmantena on viestit kommentoiva Remu.

#### Tavaratalon kuuluttaja
Anselmi on tavaratalon kuuluttaja, joka kertoo tavaratalon mikrofoniin kaikkea asian vierestä. Hän saattaa ryhtyä puhumaan turkisvaatteiden eettisyydestä, kun hänen pitäisi esitellä niiden tarjouksia. Matti tulee paikalle ja miehille tulee riitaa, kun Anselmi ei tee mitä käsketään.

#### Teinit
Teinit ovat työmaalla. Kun joku aivastaa tai sanoo jotain tai jos kännykkä soi, toinen matkii sitä ivallisesti.

#### Tenho Lepakko
Tenho Lepakko on tutkija, joka on useasti Tietovuoto- tai Ympäristö Vartti -ohjelmissa. Juontajat kyselevät häneltä pitkään, kunnes saavat totuuden esiin, koska tämä jatkuvasti kiertelee kysymystä. Tenho on usein tehnyt jotain Suomen lain vastaista ja yrittää aina kääntää syytteet pois hänestä.

#### Tollo Peloton
Tollo Peloton on ennustaja, joka ennustaa yleensä kristallipallosta. Pallo toimii jonkin aikaa heilauttamalla seteliä sen vierellä. Kutakin seteliä voi tosin käyttää vain kerran.

#### Uutistenlukija
Uutisankkuri lukee uutisia ja toteaa väliajoin niihin ”Tä?”.

#### Vissymies
Kypäränsuojukseen ja palttooseen pukeutunut huvittavan näköinen mies, jolla on silmälasit nenällään ja paksu kommandopipo päässä. Hän polkee Jopo-polkupyörällään ja kertoo tarinoita vissyn ylivertaisuudesta väkijuomiin nähden. Hänen toistamansa lause on ”Haikia huominen, nyt loppu juominen. Ois pysynyt vissyssä."

#### Ylilääkäri Irvi Tapani Kaikkonen
Kaikkonen on Helsingissä isossa sairaalassa työskentelevä palvelunhaluinen, mutta hieman hajamielinen lääkäri. Potilaskontakteissa hänen ajatuksensa usein harhautuu pois varsinaisesta asiasta tai hän ymmärtää väärin potilaan puhetta. Vaivasta riippumatta hän saattaa määrätä potilaalle ”pepantteenia" tai "mopilaattia”.

Neljännellä tuotantokaudella Kaikkosella on potilaana rautakaupassa työskentelevä Jore Reunanen, joka pyytää usein kahta viikkoa sairauslomaa kun ”on ressiä reskontrassa”. Kaikkonen saattaa pyytää potilasta juomaan pirtua, että selkäkipu menee ohi tai pitämään aurinkolaseja, jottei migreeni olisi kova. 4. tuotantokauden viimeisessä jaksossa Kaikkosen korvaa Naikkonen.

Viidennellä tuotantokaudella Kaikkonen lomailee Teneriffalla ja pitää videomuotoista matkapäiväkirjaa. Teneriffalla hän tapaa usein sairauslomalla olevan Jore Reunasen, joka pyytää lisää sairauslomaa.

#### Älä-mies
Jope esittää miestä, joka jatkuvasti ampuu alas kaverinsa (Räinä) ideat sanomalla ”älä” ja ehdottaa muita.

## Musiikkia
Sketsien lisäksi ohjelmassa kuullaan Ruonansuun musiikillista tuotantoa, yksi kappale per jakso, kuudennella kaudella kaksi kappaletta. Levytysvuosi suluissa.

**Jopet-Show – Haikeaa joulua:**                        
* *Aatteleppa ite*  (2004)                          
* *[[Tonttu ja enkeli]]*  (2000)

**Jopet-Show – Lahjakasta joulua:**
* *Kuusivarkaisiin*  (2000)
* *Matin myllykirje*  (2007)
* *Lemmenloruja*  (2007)

**Jopet-Show – Pakollinen joulu:**
* *Pakollinen joulu*  (2000)
* *Tuomari Nurmio: ”Punainen planeetta”* (1982)
* *Tonttu ja enkeli*  (2000) (käännetty englannin kieleen *Enkeli ja joulupukki* : esiintyi Elvis Presleynä)

## Tuotantoryhmä
* **Näyttelijät**
** Jope Ruonansuu (2005-2011)
** Mika Räinä (2005-2011)
** Jukka Toivonen (2005-2011)
** Miia Nuutila (2008-2011)
* **Käsikirjoitus**
** Jope Ruonansuu
** Mika Räinä 
** Marko Talli
* **Ohjaus**
** Rike Jokela (tuotantokaudet 1–3)
** Marko Talli (tuotantokaudet 4–6)
* **Tuottaja**
** Marko Talli
* **Vastaavat tuottajat**
** Riina Hyytiä
** Olli Haikka
* **Kuvaus**
** Rike Jokela, kaudet 1–3, Timo Teräväinen, kaudet 4–6, lisäksi 3. kaudella kuvasivat myös Timo Heinänen ja Jyri Hakala
* **Lavastus**
** Tapio Schultz, kaudet 1–5, Toni Kari, 6. kausi
* **Puku- ja maskeeraussuunnittelu**
** Marjo Federley

## Lähteet

## Aiheesta muualla

* Jopet-show Yle Elävä Arkisto